Jou walviskyk-gids in Suid-Afrika - LekkeSlaap Blog
deur Danielle Terblanche op 31 Augustus 2017
Soos gesien op Maroela Media
Suid-Afrika is een van die beste walviskyk-bestemmings ter wêreld en ons is elke jaar van Junie tot November bevoorreg om dié majestueuse soogdiere in die water te sien baljaar. Die suidelike noordkappers migreer jaarliks vanaf Antartika se ysige waters na die warm Mosambiek-seestroom teen ons kus waar die walviskoeie dan ook kom kalf. Dié reuse se kapperjolle kan van die Kaapse kus tot KwaZulu-Natal se Noordkus gewaar word. LekkeSlaap het 'n maklike gids saamgestel sodat jy presies weet wáár om vanjaar walvisse te gaan kyk!
Voetslaanroetes – Dié roetes gee jou nie net die kans om tyd in die wonderskone natuur deur te bring nie, jy kan boonop walvisse sien. De Hoop Natuurreservaat bied 'n opwindende Walvisroete, waar jy vir 5 dae deur die reservaat voetslaan en jou kan vergaap aan die natuurskoon en tonne walvisse!
Valsbaai is 'n opwindende plek om walvisse te kyk en dié soogdiere is soms van die pad af sigbaar ─ Old Boyes-rylaan is 'n bekende uitkykpunt. As die geluk aan jou kant is, kan jy dalk ook op 'n treinrit vanaf Muizenberg na Simonstad 'n walvis in die water sien rinkink! Valsbaai is beskut teen die res van die oseaan, en is dus die ideale tuiste vir die suidelike noordkappers in die winter. Vishoek en Simonstad se baaie is gewilde speelplekke vir die walvisse en jy kan baie na aan hulle kom met bootritte en selfs kajakvaarte.
Jy sal waarskynlik 'n walvis of twee by dié bobaas-blyplekke gewaar – kliek gerus en bespreek sodat jy óók die pragtige see-uitsigte kan bewonder:
Buiten Hermanus se gewilde 12 km lange kranspaadjie, is daar ook baie geleenthede vir bootritte en selfs walviskyk-vlugte! G'n wonder Hermanus is Suid-Afrika se gewildste walkviskyk-bestemming nie! Wanneer daar walvisse in die baai te sien is, blaas die alombekende walvisroeper sy bamboeshoring, so jy sal dit beslis nie kan mis nie.
Besoekers kom jaarliks van heinde en verre om die Hermanus Whale Festival van 29 September tot 1 Oktober 2017 by te woon, so bespreek sommer nóú jou blyplek!
Die Walvisroete in die reservaat duur 5 dae en is een van die beste voetslaanroetes in Suid-Afrika. Tydens dié roete kan jy die reservaat se asemrowende natuurskoon én die walvisse bewonder. As jy nie die voetslaanroete wil volg nie, is daar ook ander puik walviskyk-geleenthede in die omliggende area.